Document ID: 32009R0240

KOMMISSIONENS FORORDNING (EF) Nr. 240/2009
af 20. marts 2009
om ændring af forordning (EF) nr. 1282/2006 for så vidt angår eksportlicenser og eksportrestitutioner for mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 170 og 171, sammenholdt med artikel 4, og
ud fra følgende betragtninger:
(1)
Artikel 16 i og bilag III, appendiks 2, til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (2), hvis undertegnelse og midlertidige anvendelse blev godkendt ved Rådets afgørelse 2008/805/EF (3), fastsætter det mælkepulverkontingent, der tidligere fandtes i det aftalememorandum mellem Det Europæiske Fællesskab og Den Dominikanske Republik om importbeskyttelse for mælkepulver i Den Dominikanske Republik (4), der blev godkendt ved Rådets afgørelse 98/486/EF (5). Artikel 29, stk. 1, i Kommissionens forordning (EF) nr. 1282/2006 (6) bør ændres i overensstemmelse hermed.
(2)
Ifølge artikel 30, stk. 1, litra b), i forordning (EF) nr. 1282/2006 skal ansøgere i den anden del af kontingentet godtgøre, at de har drevet handel med tredjelande. Det viser sig, at denne betingelse kan fortolkes på forskellige måder. Det bør derfor præciseres, at handel med tredjelande skal bevises ved forelæggelse af de relevante tolddokumenter.
(3)
Ifølge artikel 30, stk. 3, i forordning (EF) nr. 1282/2006 skal der stilles en sikkerhed på 15 EUR pr. 100 kg. Det er med henblik på en harmonisering og forenkling hensigtsmæssigt at foretage en tilpasning til det generelle niveau, jf. artikel 10 i nævnte forordning, som også gælder for forvaltningen af det ostekontingent, der er omhandlet i kapitel III, afdeling 2, i nævnte forordning.
(4)
Forordning (EF) nr. 1282/2006 bør ændres i overensstemmelse hermed.
(5)
Det bør fastsættes, at de ændrede bestemmelser ikke gælder for allerede udstedte licenser.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 1282/2006 foretages følgende ændringer:
1)
Artikel 29, stk. 1, affattes således:
»1. Ved eksport af mælkepulver til Den Dominikanske Republik inden for det kontingent, der er fastsat i appendiks 2 i bilag III til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (7), hvis undertegnelse og midlertidige anvendelse blev godkendt ved Rådets afgørelse 2008/805/EF (8), skal der for de dominikanske myndigheder forelægges en bekræftet kopi af den eksportlicens, der er udstedt i henhold til bestemmelserne i denne afdeling, og en behørigt påtegnet kopi af eksportangivelsen for hver sending.
2)
I artikel 30 foretages følgende ændringer:
a)
I stk. 1 tilføjes følgende afsnit:
»Bevis for samhandel med tredjelande, jf. første afsnit, litra b), føres udelukkende ved hjælp af tolddokumenterne for overgang til fri omsætning, behørigt påtegnet af toldmyndighederne og med en henvisning til, at den pågældende ansøger er modtageren, eller ved hjælp af eksportdokumenter, som er behørigt påtegnet af myndighederne.«
b)
Stk. 3, andet afsnit, litra a), affattes således:
»a)
stiller en sikkerhed i overensstemmelse med artikel 10«.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Den anvendes på importlicenser, der ansøges om fra den 1. april 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. marts 2009.

Labels: 3
17